《西溪看芦花》
清代·许乃钊

揽景出西郭，溪山相枕藉。落叶满山隈，窈窕秋妆卸。

溪水清且幽，篷窗时激射。濛濛水天净，晴雪乱飞下。

一白眩银海，倒影澄潭泻。岚气暮凝紫，人烟冱桑柘。

芒鞋草露单，新水出林罅。送客过溪桥，补被卧村舍。

回首尘世居，安得如此暇。月魄有盈亏，人事更代谢。

芦花易白头，荣瘁亦云乍。及此双鬓青，岁月天肯借。

尽日惬胜游，不足继以夜。

作者简介：浙江钱塘人，字贞恒，号信臣，又号讯臣，晚号邃翁。道光十五年进士。累官江苏巡抚。咸丰初会办向荣军务，降为光禄寺卿。有《乡守外编辑要》、《武备辑要》。